Naționala de fotbal a României va întâlni vineri, 22 martie, cu începere de la ora 21:45, pe Arena Națională din București, selecționata Irlandei de Nord, într-o partidă de verificare pentru EURO 2024 din Germania.
În lotul naționalei se vor regăsi și doi fotbaliști originari din Alba; Nicolae Stanciu – jucător în campionatul Arabiei Saudite la Damac, și Andrei Rațiu – legitimat la echipa spaniolă Rayo Vallecano.
Naționala României condusă de Edward Iordănescu s-a calificat la Campionatul European de Fotbal din Germania, după ce a câştigat Grupa I, fără înfrângere: şase victorii şi patru rezultate de egalitate).
România va face parte din grupa E alături de Belgia, Slovacia, plus câștigătoarea play-off-ului B (semifinalele sunt Bosnia și Herțegovina – Ucraina / Israel – Islanda).
Pe lângă testul cu nord-irlandezii, tricolorii mai au programat un test cu naționala Columbiei, care se va disputa în Spania, marți, 26 martie, cu începere de la ora 21.30.
În preliminariile pentru EURO 2016, "Tricolorii" s-au impus pe teren propriu, 2-0, și au remizat la Belfast, 0-0.
Ultimele dueluri directe au avut loc în 2020, în Liga Națiunilor, când ambele confruntări s-au încheiat la egalitate, 1-1.
Irlanda de Nord a ratat calificarea la turneul final al Campionatului European după ce acumulat 9 puncte (trei victorii) și a terminat pe locul 5 în Grupa H (din care s-au calificat Danemarca și Slovenia).
Ultimul turneu final la care au fost prezenți nord-irlandezii a fost EURO 2016, după ce au câștigat o grupă preliminară din care a făcut parte și România (care a terminat atunci pe locul 2).